Na web stranicama Općine Čavle objavljen je prijedlog Odluke o II. izmjenama i dopunama odluke o komunalnim djelatnostima na području Općine Čavle te se poziva zainteresirana javnost na Savjetovanje o istoj.

Zakon o komunalnom gospodarstvu ("Narodne novine" broj 68/18 i 110/18) - dalje u tekstu: Zakon, stupio je na snagu dana 4. kolovoza 2018. godine. Danom njegovog stupanja na snagu prestao je važiti Zakon o komunalnom gospodarstvu ("Narodne novine", broj 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) koji je prvi put donesen 1995. godine i do donošenja novog Zakona je značajan broj puta mijenjan, odnosno dopunjavan.

Temeljem odredbi Zakona o komunalnom gospodarstvu Općina Čavle ima obvezu odlukom odrediti komunalne djelatnosti koje se obavljaju na temelju koncesije i komunalne djelatnosti koje se mogu obavljati na temelju ugovora o povjeravanju obavljanja komunalne djelatnosti.

Općinsko vijeće Općine Čavle na sjednici vijeća 18. srpnja 2019.g. donijelo je Odluku o komunalnim djelatnostima na području Općine Čavle (Službene novine Općine Čavle 7/19) te I. izmjene i dopune predmetne Odluke 7. studenog 2019 (Službene novine Općine Čavle 9/19).

Radi usklađenja sa nalozima Državnog ureda za reviziju predlaže se izmjena i dopuna Odluke o komunalnim djelatnostima na način da se utvrđuju uvjeti i način održavanja javne rasvjete i usluge ukopa pokojnika unutar groblja.

Rok za podnošenje prijedloga je do 22. studenog 2023. godine do 11.00h. Prijedlozi se mogu dostaviti pisanim putem i na elektroničku adresu: [pisarnica@cavle.hr](mailto:pisarnica@cavle.hr).

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeni na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

Općinska načelnica

KLASA: 400-01/23-01/25

URBROJ: 2170-17-01/01-23-1

Čavle, 23. listopad 2023.g.

Prijedlog Odluke

Na temelju članka 33. stavka 1., članka 44. stavka 2. 48. st. 2. i. Zakona o komunalnom gospodarstvu („Narodne novine“ broj 68/18, 110/18, 32/20) i članka 19. Statuta Općine (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22) Općinsko vijeće Općine Čavle na sjednici održanoj \_\_\_\_\_\_\_\_\_\_\_\_\_\_\_\_\_ 2023. godine donosi

**ODLUKU O II. izmjenama i dopunama Odluke o komunalnim djelatnostima**

**na području Općine Čavle**

Članak 1.

U Odluci o komunalnim djelatnostima na području Općine Čavle (Službene novine Općine Čavle 7/19, 9/19) u članku 6. u stavku 1.:

u točki 1. dodaje se podstavak 7. koji glasi:

*- usluge ukopa pokojnika unutar groblja.*

u točki 4. dodaju se podstavci 6, 7 i 8. koji glase:

*- održavanje javne rasvjete,*

*- usluge parkiranja na uređenim javnim površinama,*

*- usluge javnih tržnica na malo.*

Članak 2.

U članku 6. u stavak 2. mijenja se i glasi:

*„(2) Obavljanje komunalnih djelatnosti iz stavka 1. točke 1. ovog članka dodjeljuje se na određeno vrijeme, odnosno na godišnjoj razini.“*

Dodaje se stavak 3. koji glasi:

*„(3) Obavljanje komunalnih djelatnosti iz stavka 1. točke 2. ovog članka dodjeljuje se na neodređeno vrijeme, odnosno do donošenje odluke kojom će se obavljanje komunalnih djelatnosti urediti na drugačiji način.“*

Dosadašnji stavci 3. do 6. postaju stavci 4. do 7.

Članak 3.

Ova Odluka o II. izmjenama i dopunama Odluke o komunalnim djelatnostima na području Općine Čavle stupa na snagu osmi dan od dana objave u „Službenim novinama Općine Čavle“.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: